Hans Carossa
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur 1900-1950
Hans Carossa var en tysk forfatter og lege. Carossa var en svært populær forfatter i mellomkrigstida, og han ble særlig kjent for sine mange selvbiografiske tekster.
Biografi Carossa studerte medisin og begynte å arbeide som lege i 1903. Allerede som medisinstudent i München kom han i kontakt med et litterært miljø og ble kjent med Rainer Maria Rilke og Frank Wedekind. Under første verdenskrig var han militærlege både ved vest- og østfronten; i 1924 ga han ut sin Rumänisches Tagebuch, hvor han forteller om sine opplevelser på østfronten. Fra 1929 var han forfatter på heltid. Forfatter i indre eksil Carossa ble i Tyskland også etter at nasjonalsosialistene kom til makten i 1933. Han lyktes i å ikke bli instrumentalisert av regimet, men fortsatte å skrive i sitt indre eksil (i tysk litteraturhistorieskriving brukes begrepet Innere Emigration). Som mange av de andre forfatterne som forble i Tyskland og senere påberopte seg indre eksil, ble også Carossa kritisert etter at andre verdenskrig var over. I boka Ungleiche Welten (1951) reflekterer han, også selvkritisk, over sin egen holdning. Forfatterskap  Carossa debuterte i 1910 som lyriker, med samlingen Gesammelte Gedichte. I 1913 ga han ut prosateksten Dr. Bürgers Ende. Det dreier seg om en roman i dagbokform, hvor legen Dr. Bürger forgjeves forsøker å redde en av sine pasienter, en kvinne, fra å dø av tuberkulose. Han mislykkes, kvinnen – som han elsket – dør, og Dr. Bürger tar sitt eget liv. Også i romanen Der Arzt Gion (1931, norsk oversettelse Doktor Gion fra 1941) er hovedpersonen en lege. Sentralt i Carossas forfatterskap står sjangeren selvbiografi. Carossa skrev en rekke selvbiografier fra 1922 til han døde. I 1922 kom hans første selvbiografiske tekst, Eine Kindheit (norsk oversettelse En barndom fra 1942) ut, senere Verwandlungen einer Jugend (1928), Geheimnisse des reifen Lebens (1936),  Das Jahr der schönen Täuschungen (1941) og  Ungleiche Welten (1951). Betydning Carossa var i sin samtid, særlig i mellomkrigstiden, en svært populær forfatter.Som forfatter fikk Carossa særlig betydning for utviklingen av den litterære selvbiografien, av memoarlitteraturen. I 1962 kom hans samlede verk ut, og hans brevveksling og dagbøker ble utgitt i flere bind fra 1978 til 1993.Flere av hans tekster ble oversatt. På norsk foreligger Doktor Gion (1941) og En barndom (1942). Les mer i Store norske leksikon Tysklands litteratur Eksterne lenker Hans Carossa i Projekt Gutenberg (DE) Hans Carossa i databasen LeMO (Lebendiges Museum Online) Hans Carossa i Deutsche Biographie